Daoust ma oa serch ofisiel ur chardinal galloudus e oa dereatoch dezhi bout dimezet. Evit se e oa ret kavout ur gwaz, hag ar chardinal Borgia a glaskas dezhi. E 1474 e reas dezhi dimeziñ da Domenico Gianozzo di Rignano (pe dArignano), ha goude, pa voe intañvezet, da Antonio da Brescia. Pa voe intañvezet adarre, an eil gwech en ur ober daou vloaz, e timezas da Giorgio della Croce, hag ur mab he doe gantañ, Ottaviano, ganet e 1482, met tad ha mab a varvas en 1486. Neuze e timezas Vannozza, ar pedervet gwech dezhi, da Carlo Canale, ul lenneg eus Mantova, a reas war-dro he bugale, hag a zeskas gregach ha latin da Lucrezia Borgia, ouzhpenn barzhoniañ ha karout an arzoù.